Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 1657/93 σχετικά με την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά προϊόντα που προορίζονται για τον εφοδιασμό των ελεύθερων ζωνών των Αζορών και της Μαδέρας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Επιτροπή επικουρούμενη από την ομάδα "Δασμολογική Οικονομία" προέβη σε εξέταση των αιτήσεων για προσωρινές αναστολές των αυτόνομων δασμών του κοινού δασμολογίου που υπεβλήθησαν από τα κράτη μέλη, συμπεριλαμβανομένων ορισμένων αιτήσεων για τροποποίηση των ήδη ισχυουσών αναστολών.

Η συνημμένη πρόταση αφορά ορισμένα βιομηχανικά προϊόντα που προορίζονται για τον εφοδιασμό τις ελεύθερες ζώνες της Μαδέρας όσον αφορά τα οποία είχε χορηγηθεί το ευεργέτημα της αναστολής με τον κανονισμό (ΕΟΚ) αριθ. 1657/93 του Συμβουλίου (βλέπε ΕΕ L 158 της 30.6.1993, σ. 1).

Μετά την εν λόγω εξέταση, η Επιτροπή εκτιμά ότι δικαιολογείται η αναστολή των δασμών για τα συγκεκριμένα προϊόντα.

Η διάρκεια του προτεινομένου μέτρου είναι 8 έτη.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΟΚ) αριθ. 1657/93 σχετικά με την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά προϊόντα που προορίζονται για τον εφοδιασμό των ελεύθερων ζωνών των Αζορών και της Μαδέρας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής,

Εκτιμώντας τα εξής:

(1) Ο κανονισμός (ΕΟΚ) αριθ. 1657/93 [1] θεσπίζει, έως την 31η Δεκεμβρίου 2000, προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά προϊόντα που προορίζονται για τον εφοδιασμό των ελεύθερων ζωνών των Αζορών και της Μαδέρας.

[1] ΕΕ L 158 της 30.06.1993, σ. 1. Κανονισμός που τροποποιήθηκε τελευταία από τον κανονισμό (ΕΚ) αριθ. 3256/94 (ΕΕ L 339 της 29.12.1994, σ. 1).

(2) Σύμφωνα με το άρθρο 3 του προαναφερόμενου κανονισμού, η Επιτροπή εξέτασε, κατόπιν διαβουλεύσεων με τις αρμόδιες πορτογαλικές αρχές, τις επιπτώσεις των λαμβανομένων μέτρων στην ανάπτυξη της ελεύθερης ζώνης της Caniηal (Μαδέρα), της μόνης που υπάρχει στις ιδιαίτερα απομακρυσμένες περιοχές της Πορτογαλίας.

(3) Τα μέτρα αυτά είχαν καταρχήν θετικές επιπτώσεις όσον αφορά τη δημιουργία και την εγκατάσταση νέων επιχειρήσεων και την ανάπτυξη ορισμένων βιομηχανικών δραστηριοτήτων κυρίως στους τομείς κλωστοϋφαντουργικών προϊόντων, πλαστικών υλών και γυαλιού. Εξαιτίας συγκυριακών λόγων καθώς και προβλημάτων που σχετίζονται με τις υποδομές παρατηρείται σήμερα επιβράδυνση του ρυθμού δημιουργίας νέων βιομηχανιών και παράλυση ενός μέρους των δραστηριοτήτων μεταποίησης. Η κατάσταση αυτή αναμένεται να μεταβληθεί ως αποτέλεσμα τόσο της ολοκλήρωσης των υπό εκτέλεση έργων υποδομών και διεύρυνσης της ελεύθερης ζώνης όσο και της δημιουργίας βιομηχανικών μονάδων σε καινοτόμους τομείς μεταποίησης, εκτός αυτών που αφορούν απλές δραστηριότητες ανακύκλωσης, συσκευασίας και αποθήκευσης.

(4) Οι αρμόδιες πορτογαλικές αρχές εξεδήλωσαν από την πλευρά τους ενδιαφέρον για τη διατήρηση σε ισχύ αυτών των μέτρων κατά τη διάρκεια χρονικού διαστήματος που δεν θα είναι σε καμία περίπτωση μικρότερο από αυτό που είχε προβλεφθεί προηγουμένως, προκειμένου να ενισχυθούν οι βιομηχανικές επενδύσεις στην ελεύθερη ζώνη της Μαδέρας και συνεπώς να προωθηθεί η κοινωνικοοικονομική ανάπτυξη της περιοχής.

(5) Κατόπιν λεπτομερούς εξέτασης της κατάστασης και των επιπτώσεων των λαμβανομένων μέτρων, εκτιμάται ότι η χρονική αυτή παράταση της ισχύος των εν λόγω μέτρων θα συμβάλει στην προώθηση της ανάπτυξης των βιομηχανικών δραστηριοτήτων στην ελεύθερη ζώνη. Συνεπώς, είναι σκόπιμη η παράταση ισχύος της αναστολής των αυτόνομων δασμών του κοινού δασμολογίου για τα κεφαλαιουχικά αγαθά, όπως ζήτησαν οι πορτογαλικές αρχές.

(6) Εντούτοις, για να μη θιγεί η λειτουργία της εσωτερικής αγοράς, είναι ανάγκη να περιοριστεί χρονικά η ισχύς ενός τέτοιου μέτρου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1657/93 τροποποιείται ως εξής :

Στο άρθρο 1 παράγραφος 1, η ημερομηνία της 31ης Δεκεμβρίου 2000 αντικαθίσταται από την 31η Δεκεμβρίου 2008 όσον αφορά την ελεύθερη ζώνη της Μαδέρας.

Άρθρο 2

Κατά το έτος 2008, η Επιτροπή θα εξετάσει εκ νέου, κατόπιν διαβουλεύσεων με τις αρμόδιες πορτογαλικές αρχές, τα αποτελέσματα των λαμβανομένων μέτρων όσον αφορά την ανάπτυξη της ελεύθερης ζώνης της Μαδέρας και θα υποβάλει ενδεχομένως τις κατάλληλες προτάσεις.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΔΡΑΣΗΣ

Πρόταση κανονισμού του Συμβουλίου για την τροποποίηση του κανονισμού (ΕΟΚ) αριθ. 1657/93 σχετικά με την προσωρινή αναστολή των αυτόνομων δασμών του κοινού δασμολογίου για ορισμένα βιομηχανικά προϊόντα που προορίζονται για τον εφοδιασμό των ελεύθερων ζωνών των Αζορών και της Μαδέρας.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Κεφ. 12 άρθρο 120.

3. ΝΟΜΙΚΗ ΒΑΣΗ

Άρθρο 26 της συνθήκης ΕΚ.

4. ΠΕΡΙΓΡΑΦΗ ΤΗΣ ΔΡΑΣΗΣ

Αναστολή των δασμών του κοινού δασμολογίου για τα προαναφερόμενα προϊόντα.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Ο όγκος των εισαγωγών των προαναφερομένων προϊόντων που πραγματοποιήθηκαν από την έναρξη ισχύος του εν λόγω κανονισμού παρατίθεται στον ακόλουθο πίνακα:

Έτος // Όγκος εισαγωγών σε ευρώ

1993 // 29.733

1994 // 436.087

1995 // 383.290

1996 // 2.795.485

1997 // 3.538

1998 // 44.763

1999 // 73.363

Σύνολο // 3.766.261

Ετήσιος μέσος όρος // 538.037

Λαμβανομένου υπόψη του ετησίου μέσου όρου του όγκου των εισαγωγών που ανέρχεται σε 538.037 ευρώ και ενός μέσου δασμού 2,5 % για τα υπό εξέταση κεφαλαιουχικά αγαθά (κυρίως του κεφαλαίου 84 της συνδυασμένης ονοματολογίας), η απώλεια ιδίων πόρων εκτιμάται σε 13.500 ευρώ ετησίως και σε 108.000 ευρώ για τη συνολική οκταετή διάρκεια του μέτρου.

Η αντίστοιχη απώλεια των παραδοσιακών ιδίων πόρων πρέπει να χρηματοδοτηθεί από τα κράτη μέλη μέσω συμπληρωματικής προσφυγής στον πόρο του ΑΕΠ.

6. ΠΡΟΒΛΕΠΟΜΕΝΕΣ ΔΙΑΤΑΞΕΙΣ ΚΑΤΑΠΟΛΕΜΗΣΗΣ ΤΗΣ ΑΠΆΤΗΣ

Ο έλεγχος του ιδιαίτερου προορισμού των προϊόντων που καλύπτονται από τον εν λόγω κανονισμό του Συμβουλίου θα πραγματοποιηθεί σύμφωνα με τα άρθρα 291 έως 304 του κανονισμού (ΕΟΚ) αριθ.2454/93 της Επιτροπής για τον καθορισμό των διατάξεων εφαρμογής του κοινοτικού τελωνειακού κώδικα.